Anchetă finalizată

Dosarul uneia din cele mai mari tragedii petrecute în ultimii ani în judeţul Suceava a ajuns în instanţă, la aproape patru ani şi jumătate de când s-a produs nenorocirea care a luat trei vieţi. Procurorii Parchetului de pe lângă Tribunalul Suceava au anunţat că au finalizat ancheta în cazul exploziei produse în noiembrie 2014, la restaurantul Trafic din municipiul Câmpulung Moldovenesc, care a dus la moartea a trei angajate şi la rănirea unei a patra.

Administratorul localului şi persoana juridică pe care era înregistrat localul vor răspunde în instanţă pentru neluarea măsurilor legale de securitate şi sănătate în muncă, nerespectarea măsurilor legale de securitate şi sănătate în muncă şi distrugere din culpă.

Concluziile procurorilor nu aduc prea multe surprize

În esenţă, din anchetă a rezultat că explozia s-a produs din cauză că în bucătăria restaurantului erau folosite butelii aduse din Ucraina, fără certificate de garanţie, ba mai mult, acestea era încărcate clandestin, cu gaz petrolier lichefiat de la staţiile de alimentare cu carburant. Aceste butelii încărcate cu GPL sunt adevărate bombe cu ceas, avertizau pompierii imediat după tragedie. A fost nevoie de mai bine de patru ani de cercetări şi de expertize care să ducă în mare la aceeaşi concluzie.

Procurorii au reţinut în rechizitoriu distrugerea din culpă în formă gravă, prevăzută de articolul 255, aliniat 2 din Codul Penal – anume faptul că distrugerea a avut ca urmare un dezastru, pedeapsa fiind închisoarea de la 5 la 12 ani. De asemenea, procurorii au reţinut şi concursul de infracţiuni.

În instanţă vor răspunde SC Euroconcept SRL şi administratorul Neculai Sorin Covătaru.

Două femei au murit pe loc, iar a treia după cinci zile

În noaptea de 29 spre 30 noiembrie 2014, spre dimineaţă, în bucătăria restaurantului Trafic al SC Euroconcept SRL din municipiul Câmpulung Moldovenesc s-a produs o puternică explozie. Două femei care se aflau în bucătărie, Lucia Dominte, în vârstă de 42 de ani, din Câmpulung Moldovenesc, şi Irina Nisioi, tot în vârstă de 42 de ani, din Câmpulung Moldovenesc, au fost ucise pe loc, trupurile lor fiind găsite ulterior carbonizate. O a treia angajată, Crina Moroşan, în vârstă de 21 de ani, din Frasin, a murit câteva zile mai târziu. Tânăra de 21 de ani a avut arsuri pe 60% din suprafaţa corpului şi, deşi după explozie era conştientă şi se deplasa pe propriile picioare, cumplitele arsuri s-au dovedit fatale la cinci zile după explozie. Dintre cele patru angajate ale restaurantului care erau de serviciu în acea noapte, a scăpat cu viaţă doar una, o tânără în vârstă de 23 de ani.

Aceasta din urmă a suferit arsuri de gradele I şi II pe 6% din suprafaţa corpului. Arsurile au fost pe întreaga suprafaţă a feţei şi pe jumătate de antebraţ drept.

Restaurantul nu avea aviz de la ISU

După cum Monitorul de Suceava a relatat în exclusivitate încă din 2017, expertizele efectuate au confirmat că improvizaţiile la butelie au dus la explozie.

Procurorii au reţinut în rechizitoriu că restaurantul funcţiona din cursul lunii noiembrie 2013, cu program non-stop, fără a deţine avizul de specialitate al Inspectoratului pentru Situaţii de Urgenţă Suceava. Bucătăria funcţiona într-o încăpere alăturată localului, alimentele fiind preparate la un aragaz pentru uz casnic şi o maşină profesională de gătit, achiziţionată second-hand.

A trecut la butelii aduse din Ucraina pentru scăderea costurilor

Iniţial, aparatura de bucătărie era alimentată cu gaz metan din butelii normale, de provenienţă autohtonă, însă, ulterior, pentru reducerea costurilor, administratorul localului – inculpatul - a achiziţionat butelii de dimensiuni duble, de provenienţă ucraineană, în care era încărcat conţinutul de gaz a două butelii de provenienţă românească.

„Inculpatul a sesizat în scurt timp oportunitatea reducerii costurilor pentru alimentarea cu gaz a aparaturii de gătit, astfel că, din primăvara anului 2014 a început să încarce buteliile de provenienţă ucraineană cu gaz petrolier lichefiat la staţiile de alimentare cu carburant din oraş. Butelia cu GPL alimenta maşina de gătit prin intermediul unui furtun de presiune normal”, au explicat procurorii.

Din cercetări rezultă că în preajma exploziei administratorul s-a deplasat cu autoturismul proprietate la o staţie de alimentare cu GPL, unde a încărcat la nivelul „plin” două butelii cu GPL. Cele două butelii au fost depozitate lângă buteliile de provenienţă românească. La mijlocul lunii noiembrie 2014, una dintre aceste butelii a fost montată la maşina de gătit, înlocuind-o pe cea al cărei gaz se terminase. Butelia adusă în bucătărie era imediat racordată la maşina de gătit ale cărei ochiuri de gătit funcţionau pe principiul flăcării de veghe, astfel că era înlăturat pericolul unei explozii prin aceea că suprapresiunea era eliberată prin consum.

Buteliile nu prezentau garanţii de exploatare. Încărcarea lor cu GPL auto a desăvârşit dezastrul

„Din cercetări s-a stabilit că buteliile de provenienţă ucraineană nu prezentau garanţii în exploatare. Dacă acestea ar fi corespuns testelor ISCIR ar fi putut fi folosite la instalaţiile de gătit sau încălzire. Acest tip de butelii nu pot fi încărcate în staţiile pentru umplerea rezervoarelor GPL auto.De asemenea, toate cele trei butelii ucrainene nu erau sigure în funcţionare şi nu mai fuseseră verificate de către ISCIR din 1995”, au stabilit procurorii.

Producerea exploziei s-a datorat ruperii ceasului regulator de la butelia ucraineană care alimenta cu gaz maşina de gătit, ce a avut drept consecinţă ruperea ştuţului de prindere a ceasului regulator şi eliberarea gazului în incinta bucătăriei, acesta aprinzându-se instantaneu. Gazul aprins a format o flacără care a lovit butelia ucraineană încărcată cu GPL, la partea superioară, încălzind metalul până la incandescenţă, fapt ce a avut drept consecinţă creşterea vertiginoasă a presiunii din recipient până la o valoare la care virola buteliei a cedat, producându-se astfel explozia şi incendiul”, se arată în rechizitoriul de trimitere în judecată.

Prejudiciu de peste 100.000 de euro

Prejudiciul calculat de anchetatori se cifrează la 108.000 euro. Printre altele, deflagraţia a distrusincinta restaurantului şi a produs avarierea a două autoturismeaflate în parcarea restaurantului.

Procurorii au menţionat că au dispus instituirea măsurii asigurătorii a sechestrului pentru garantarea reparării pagubei produse prin infracţiune asupra tuturor bunurilor mobile şi imobile, prezente şi viitoare ale inculpaţilor până la concurenţa sumei de 108.000 de euro.

Dosarul a fost înregistrat deja pe rolul Judecătoriei Câmpulung Moldovenesc. Sunt constituite zece părţi civile, din care cinci persoane fizice, urmaşi ai victimelor.

Inculpatul se bucură de prezumţia de nevinovăţie, până la o decizie definitivă a instanţelor de judecată.